יש מגוון דרכים להגיע לעולם: הנה הספרים שיסבירו אותן לילדיכם - חינוך למיניות מיטיבה - הבלוג של חן קצביץ' פרסלר - הארץ
משפחה חינוך למיניות מיטיבה
יש מגוון דרכים להגיע לעולם: הנה הספרים שיסבירו אותן לילדיכם
האפשרות להפוך להורים התרחבה ועולם הספרות מגיב באופן מתבקש. כאן תמצאו את הספרים שיעזרו לכם לשוחח עם ילדיכם על הפלורליזם המשפחתי המבורך הזה, פעולה מומלצת בין אם אתם משפחה הטרונורמטיבית ובין אם לא
של חן קצביץ' פרסלר
רוצים לקרוא את חן קצביץ' פרסלר ראשונים?
גולשים מקבלים ראשונים את הכתבות של חן קצביץ' פרסלר. מה איתך ?
חדש! קבלו התראות באתר או במייל על פוסטים חדשים של חן קצביץ' פרסלר
בשבוע שעבר ערכתי סקירה של ספרי ילדים המסבירים "כיצד ילדים באים לעולם?", מתוך תפיסה שלעיתים קרובות ספר הוא כלי נהדר לתווך לילדים את העולם בשפה מונגשת ובליווי איורים להמחשה. כיוון שלא כל הילדים מגיעים לעולם כי אמא ואבא "עשו אהבה", אני חושבת שכדאי לחשוף את הילדים והילדות שלנו למגוון סוגים של משפחות, בין אם אנחנו בעצמנו משפחה הטרונורמטיבית ובין אם לא. בכך נלמד אותם דבר או שניים על השונוּת והמגוון הקיימים בחברה. בנוסף, לעיתים להסביר לילד/ה איך באים לעולם בדרך "הטבעית" זה משימה כלל לא פשוטה, אז על אחת כמה וכמה כשאנו באים להסביר לילד/ה שלנו מדוע התא המשפחתי שלנו, או של מישהו אחר, שונה משל שאר הילדים. כל אחד מחמשת הספרים הללו מומלץ בעיניי.
אמא בטן אמא לב (לי ראובני בר דוד, 2015)
אומנם נדרש כאן גילוי נאות, על כך שהכותבת היא קולגה קרובה, שאני מאוד מעריכה, אבל ההמלצה ניתנת ללא קשר להיכרות עמה. הספר עוסק במשפחה בה יש שתי אימהות, ומסופר בחרוזים דרך עיניו של הילד החוו את משפחתו כמשפחה רגילה. אחד הדברים שאני אוהבת במיוחד בספר זה שהוא נותן דגש גדול על שלב ההתאהבות של האמהות ולבניית הקשר שלהן כזוג. כמה חשוב שילד יגדל בידיעה שהוא נולד מתוך אהבה כל כך גדולה. כמובן שבהמשך הספר עוסק בפן הייחודי של יצירת תינוק כשיש שתי אימהות, ומספק הסבר פשוט, ברור ומותאם לילדים. הספר מתמודד גם עם המורכבות של שאלת האם הביולוגית באמצעות התשובה המופלאה "אמא בטן אמא לב", שמצליחה למוסס את המטען הרגשי העשוי להתלוות לעיסוק בשאלת האם הביולוגית.
מתמודד גם עם המורכבות של שאלת האם הביולוגית באמצעות התשובה המופלאה "אמא בטן אמא לב"איור: תהילה גולדברג מייק, הוצאה עצמית
שאלת מיליון הדולר: איך באים ילדים לעולם? 28.11.2018
רוצים להסביר לילדיכם איך הם באו לעולם? זו רשימת הספרים שתסייע לכם 22.12.2018
"המשפחות של שושו": להכיר לילדים את המשפחות האלטרנטיביות
לדנה שני אבות (דורון בראונשטיין, 2011)
הספר מתאר ילדה שחברתה שואלת אותה למה יש לה שני אבות. כיוון שהילדה לא יודעת כיצד לענות על השאלה, היא פונה לאבות שלה ומבקשת הסבר. האבות מסבירים שזה משום שהם הורים הומואים, ואז מסבירים לה את משמעות המושג. הילדה בתחילה כועסת על כך שאין לה אמא ואבא כמו לכל חברותיה, אך האבות מסבירים לה כמה זה מיוחד ומעניקים לה המון אהבה, עד שלבסוף היא שמחה במשפחה המיוחדת והאוהבת שלה. מאחר שמדובר בסקירת ספרות ולא במאמר דעה, לא ארחיב כאן על התיקון החדש לחוק הפונדקאות המפלה והחשוך, שמונע פונדקאות מזוגות הומואים בישראל.
הילדה בהתחלה כועסת על המשפחה המיוחדת שלה ובסוף שמחה בהאיור: דינה נתיב, הוצאת מאיה מיה
האבאים של גל ונועה (שוש פינקס, 2012)
כבר זמן מה שאני מנסה לשים ידי על ספר זה ולא מצליחה למצוא אותו בשום מקום. על אף שלא קראתי את הספר, אני בכל זאת בוחרת להכניס אותו לסקירה הנוכחית כיוון שמעבר לכך שהוא מציג משפחה עם שני אבות, הוא גם עוסק בסוגיית הפונדקאות, הליך מורכב שקשה לתווך לילדים ולידות. אז תקחו בחשבון שההלצה כאן ניתנת "על עיוור". הספר עוסק בזוגיות של שני גברים שהחליטו להפוך לאבות על ידי הליך פונדקאות. בספר תפגשו את גל ונועה, תאומות שהגיעו לעולם מתוך אהבה בין שני גברים, בעזרתן של שתי נשים (תורמת הביציות והפונדקאית). מתוך ביקורות שקראתי על הספר ניכר כי מדבור על ספר המנגיש הן את אהבתם של הגברים והרצון שלהם להקים משפחה והן את מעורבותם הרגשית בכל שלבי ההיריון והליך הפונדקאות, כולל הסבר לילדים מהי פונדקאות.
מציג שני אבות וגם עוסק בסוגיית הפונדקאותאיור: חוליה פיליפונה-ארז, הוצאת רימונים
אוצר קטן (ענת ג'ורג'י, 2017)
הספר עוסק באם יחידנית. הוא מתאר אישה המחפשת אוצר שימלא את ליבה באהבה (במכולת, בחנות ממתקים, בחנות מזכרות), ולבסוף היא מקשיבה לקול הפנימי שלה בבטן והולכת לרופא שממליץ לה על זרע יחיד ומיוחד ומפגיש אותו עם הביצית שיש לה בבטן. לאחר מספר ניסיונות הזרע והביצית מצליחים להתחבר, והכותבת מתארת בקצרה את התפתחות וגדילת העובר ברחם. האוצר הקטן שמגיע בלידה ממלא את ליבה של האישה באהבה, בדיוק כפי שחיפשה. גם כאן יש מקום לגילוי נאות: ג'ורג'י, מחברת הספר, היא עורכת בדה מרקר, אבל ההמלצה על הספר בלתי תלויה.
האוצר הקטן שמגיע בלידה ממלא את ליבה של האם באהבהאיור: שחר לבוביץ, הוצאת אוצר קטן
כל אחד והמשפחה שלו (יהודה אטלס ויעל משאלי, 2002)
אומנם הספר לא עוסק בשאלה כיצד באים ילדים לעולם, אך בכל זאת מצאתי לנכון להכניס אותו לסקירה הנוכחית מאחר שהוא מציג מגוון רחב של סוגי משפחות, וזו הזדמנות טובה להמליץ לכם על ספר שיכול להציע לילידכם הבנה רחבה יותר על מושג המשפחה ועל שונוּת. הספר מצליח להסביר בקלילות ובחרוזים הסברים מורכבים של משפחות מגוונות. למשל, ילדה להורים גרושים, ילד לאם חד הורית, ילד מאומץ, ילדה לשתי אמהות, ילד לשני אבות, ילד למשפחה מעורבת דתית (יהודית-מוסלמית), ילדה למשפחה מעורבת עדתית (אתיופית ורוסית), ילדה למהגרים ועוד.
אם חפצה נפשכם בספרים המבקשים לענות על השאלה "איך באים ילדים לעולם" באופן הטרונורמטיבי, כלומר אם ואב באופן טבעי, אתם מוזמנים לפנות לסקירה הקודמת בנושא. מאחלת לכם/ן קריאה מהנה ורגעים משמעותיים עם הילדות והילדים שלכם/ן.
יציע לילידכם הבנה רחבה יותר על מושג המשפחה ועל שונוּתאיור: רינת הופר, הוצאת רואים אור
שלח מייל אל חן קצביץ' פרסלר
במדור זה מידי שבוע תעלה כתבה הנוגעת להתפתחות מינית של ילדים ונוער, תוך מתן עצות להורים כיצד לגשת לנושא מול ילדיהם. כיוון שמיניות הינה נושא רחב הכולל בתוכו תחומים רבים, מידי שבוע תהיה התמקדות בנושא ספציפי לטווח גילאים נקודתי. מפאת קוצר היריעה אין ביכולתי להתייחס בכל פעם לנושאים משיקים שעולים תוך כדי כתיבה על נושא מסוים, לכן אפנה גם לטקסטים עתידיים בהם אפרט על הנושא המשיק.
״אני לא סינדרלה שמי לא שלגיה״: הבניית נשיות בילדות
מי גיבור של אבא ואמא? הבניית גבריות בילדות
האם בלי לשים לב אתם מחנכים בנות להיות עדינות ובנים להיות גיבורים?